b'\n_START_ARTICLE_\n\xc5\xa0korpijon (metalec kopja)\n_START_PARAGRAPH_\n\xc5\xa0korpijon (latinsko: scorpio ali scorpion), rimsko artilerijsko oro\xc5\xbeje, ki ga je prvi opisal rimski pisec Vitruvij v 1. stoletju pr. n. \xc5\xa1t.. Oro\xc5\xbeje je bilo svojevrsten miniaturen katapult za izstreljevanje kopij. Poseben mehanizem je dal izstrelku veliko hitrost in natan\xc4\x8dnost. Oro\xc5\xbeje je lahko poslu\xc5\xbeeval en sam vojak._NEWLINE_\xc5\xa0korpijon je bil v bistvu velik in mo\xc4\x8dan samostrel, ki se je zaradi velike natan\xc4\x8dnosti bolj kot artilerijsko oro\xc5\xbeje uporabljal kot ostrostrelsko oro\xc5\xbeje, ker je lahko nasprotnikovega vojaka  zadel z razdalje do sto metrov. Pred njim niso bili u\xc4\x8dinkoviti niti najbolj\xc5\xa1i \xc5\xa1\xc4\x8diti._NEWLINE_V Cezarjevem obdobju je vsaka legija imela 60 \xc5\xa1korpijonov, po dva v vsaki centuriji. Oro\xc5\xbeje se je obi\xc4\x8dajno postavilo na kak\xc5\xa1no vi\xc5\xa1je mesto, s katerega je bil dober pregled nad boji\xc5\xa1\xc4\x8dem, strelca pa so \xc5\xa1\xc4\x8ditili pe\xc5\xa1aki._NEWLINE_Uporabnost \xc5\xa1korpijona je bila omejena zaradi zapletenega mehanizma, ki je bil ob\xc4\x8dutljiv na slabe vremenske razmere. Oro\xc5\xbeje je do srednjega veka v Evropi popolnoma izginilo iz oboro\xc5\xbeitve, razen v Bizantinskem cesarstvu, potem pa se je ponovno pojavilo v prvi kri\xc5\xbearski vojni.'